Estimările se bazează pe studiile geologice preliminare din zonă şi încă nu au fost dovedite, potrivit unui raport publicat de compania canadiană, listată la bursa din Toronto.

Compania minieră previzionează o rată de recuperare de 86% în cazul zăcăminteleor aurifere şi de 90% pentru cele de cupru.

"Rezervele și resursele noastre minerale actualizate rămân neschimbate din decembrie 2017, datorită succesului nostru înregistrat pe partea de foraj și de explorare (...) Odată cu declararea unei resurse estimate la Bolcana, de 6,5 milioane uncii de aur și 686.000 de tone de cupru, avem un depozit semnificativ de cupru şi de aur. Suntem foarte mulțumiți de resursele anunțate și entuziasmați de potențialul semnificativ al acestui activ și vom explora diferite alternative pentru a continua să avansăm Bolcana", a declarat în raport CEO-ul şi preşedintele companiei George Burns.

Potenţialele resurse ar valora 7,8 miliarde de dolari pentru aur, la un preţ mediu de 1.200 de dolari pe uncie, fără să luam în calcul rata de recuperare de 86%. Resursa de cupru estimată de companie ar valora la actualele cotaţii circa 4 miliarde de dolari.

Resursa potenţială de aur şi cupru s-a bazat pe o carieră în regim deschis și o componentă subterană, porțiunea de carieră deschisă fiind puțin peste jumătate din total. Groapa deschisă a fost limitată de o construcție conceptuală cu o adâncime medie de aproximativ 720 de metri și toate resursele din afara ei au fost clasificate ca material mineralizat subteran.

Compania canadiană a obținut licența de exploatare pentru perimetrul Bolcana în anul 2016. Exploatarea este situată la şase kilometri de perimetrul Certej, exploatat tot de Eldorado.

La Certej, proiect aflat într-o etapă mai avansată a exploatării, compania estimează rezerve dovedite şi probabile de 2,4 milioane de uncii de aur si 15,5 milioane uncii de argint. Compania mai deţine drepturile pentru alte trei perimetre în Munţii Apuseni.

Eldorado Gold a avut, în primele nouă luni ale anului, venituri de 366,1 milioane de dolari din vânzările de metale, în creștere cu 26% faţă de nivelul din perioada corespunzătoare a anului trecut.

Profitul din operațiunile miniere a scazut totodată cu 27%, la 73 milioane de dolari, în principal în urma creşterii puternice a costurilor de producție.

Cu toate acestea, compania a raportat o pierdere netă de 143 milioane de dolari, faţă de un profit de 10,8 milioane de dolari cu un an în urmă. Rezultatul negativ vine ca urmare a unei amortizari contabile de 125 milioane de dolari înregistrată pentru deprecierea proprietatilor, instalațiilor și echipamentelor.

Dificultăţile financiare au determinat Eldorado să suspende plata dividendelor începând cu primul trimestru al acestui an.

Compania minieră canadiană operează în Munții Apuseni prin două companii, respectiv Deva Gold și European Goldfields Deva.

Proiectele Eldorado din România sunt criticate de mai multe ONG-uri de protecția mediului, care acuză compania că va folosi cianuri în exploatarea zăcămintelor.

loading...